作者：张元干
词牌/韵律：望海潮

paragraphs: 麒麟图画，貂蝉冠冕，青毡自属元勋。
绿野旧游，平泉雅咏，霞舒烟卷朝昏。
风月小阳春。
照玳筵珠履，公子王孙。
雪度嵩高，影横伊水庆生申。
早梅长醉芳尊。
况中兴盛际，宥密宗臣。
琳馆奉祠，金瓯覆字，和羹妙手还新。
光射紫微垣。
看五云朝斗，千载逢辰。
开取八荒寿域，一气转洪钧。